# Josep Maria Poblet i Guarro

Josep Maria Poblet i Guarro (Montblanc, Conca de Barberà, 5 de novembre de 1897 - Barcelona, 20 de novembre del 1980) fou un escriptor i polític català. Nascut a Montblanc i establert de ben jove a Barcelona.

## Biografia

Fil de Joan Poblet i Civit i Concepció Guarro i Ribé naturals de Montblanc va néixer el 5 de novembre de 1897.
De ben jove va anar a veure món: va viure a Madrid, França, Cuba, Mèxic i als EUA. De nou a Catalunya, visqué al Paral·lel barceloní, on contactà amb el món cultural del teatre i començà a interessar-se per la política.
En retornar a Montblanc, fundà la Joventut Nacionalista i actuà com a delegat de Nostra Parla (entitat nascuda el 1916 per impulsar la unitat de la llengua catalana). Dedicat ja de ple a l'activitat política, s'afilià al recentment creat partit Esquerra Republicana de Catalunya.
Durant la guerra civil espanyola fou secretari del president del Tribunal de Cassació de Catalunya, gran amic seu i montblanquí com ell, Josep Andreu i Abelló. En acabar el conflicte, el 1939, s'exilià a França, Cuba i, finalment, Mèxic.
El 1948 retornà a Barcelona on treballà al món del teatre. Fou un escriptor prolífic: va escriure biografies, narracions, assaigs i col·laboracions de premsa. Amb el final de la dictadura franquista, torna a la política activa i fou elegit diputat del Parlament de Catalunya per ERC i presidí, per raons d'edat, la constitució d'aquesta assemblea legislativa el 1980.
Morí poc després i deixà com a llegat la seva biblioteca a Montblanc, que el nomenà fill predilecte de la vila i li va dedicar un carrer.

## Treballs publicats
### A l'exili

* Records vells i històries noves (Mèxic, 1941).
* Retorn (Mèxic, 1942). Novel·la.
* De Barcelona a l'Havana passant per Darnius (Mèxic, 1942).
* Terres d'Amèrica (1945) amb pròleg de Josep Carner.
* Tres mesos i un dia a Nova York (Tolosa de Llenguadoc, 1947). Teatre.

### Teatre

* L'altre amor (Barcelona, 1955).
* Un còmic de Barcelona (Barcelona, 1956).
* Paral·lel 1934. Crim en el teatre (Barcelona, 1961). Col·laboració amb Rafael Tasis.
* (inèdit: Estimat Mohamed: dos actes de comèdia, cada un dividit en dos quadres. Col·laboració amb Rosa Maria Arquimbau. Biblioteca de Catalunya, manuscrit 6738, 1980).

### Assaigs i estudis

* La Conca de Barberà (1961).
* Les arrels del teatre català (1965).
* Història de l'Esquerra Republicana de Catalunya (1931-1936) (1976).
* Vida i mort de Lluís Companys (1978).
* Els quatre presidents (1979).

### Biografies

* Enric Borràs (1962).
* Joan Capri (1964).
* Frederic Soler, "Pitarra" (1967).
* Prim: militar, diplomàtic, polític, conspirador i home de govern (1975).
* Jaume Carner (1977).
* Memòries d'un rodamón (1976). Autobiografia.
* Josep Anselm Clavé.
* Antoni Gaudí.
* Santiago Rusiñol (1966).
* Josep Carner.
* Marcel·lí Domingo.
* Jaume Aiguader.
* i altres...

## Premis i reconeixements

* 1942 Premi Extraordinari dels Jocs Florals de Mèxic per Retorn.
* 1963 Premi Jaume Serra i Húnter per Vida i obra literària de Santiago Rusiñol.
* Ignasi Iglesias (en tres ocasions).
* 1967 Aedos per Frederic Soler, «Pitarra».
* 1976 Finalista del Premi Joan Estelrich per Història de l'Esquerra Republicana de Catalunya (1931-1936).

## Referències

* ↑ «Vaig arribar a aquest món». Geografia Literària dels Països Catalans. Arxivat de l'original el 2015-04-02. [Consulta: 12 març 2015].
* ↑ «Llibre de Baptismes (1881-1900) pàg.519». A.H.A.T. Montblanc. Parròquia de Sant Miquel, arcàngel, 05-11-1897. [Consulta: 27 febrer 2020].
* ↑ «Josep Maria Poblet i Guarro». Gran Enciclopèdia Catalana. Barcelona: Grup Enciclopèdia Catalana.
* ↑ Diputats del Parlament de Catalunya en la I Legislatura p. 89
* ↑ Poblet, Josep Maria. De Barcelona a l'Havana... passant per Darnius. Martorell: Adesiara Editorial, 2022.
* ↑ Fitxa del manuscrit al Catàleg Col·lectiu de les Universitats de Catalunya
* ↑ Fitxa de Maria Rosa Arquimbau al Diccionari Biogràfic de Dones Arxivat 2011-07-05 a Wayback Machine.